ໃນຕອນເຊົ້າຂອງວັນທີ 26 ເມສາ 2014 ທີ່ຜ່ານມາ, ທີ່ຫ້ອງປະຊຸມໃຫຍ່ຊັ້ນ 8, ຕະຫຼາດຫຼັກຊັບລາວ, ພິທີເປີດການເຝິກອົບຮົມຫຼັກສູດ “ແຜນລາຍການເຝິກອົບຮົມ-ການທະນາຄານເພື່ອການລົງທຶນຢ່າງມືອາຊີບລາວ” ລຸ້ນທີ I ຫຼື Program - Lao Professional Investment Banking I (Program – La.PIB I)ໄດ້ຖືກໄຂຂຶ້ນຢ່າງເປັນທາງການ ໂດຍໄດ້ຮັບກຽດກ່າວເປີດງານໂດຍ ທ່ານ ຮສ. ເດດພູວັງ ມູລຮັຕນ໌, ປະທານຄະນະ, ຫົວໜ້າໃຫຍ່ຜູ້ບໍລິຫານ ຕະຫຼາດຫຼັກຊັບລາວ. ໃນໂອກາດດຽວກັນນີ້, ທ່ານ ນາງ. ວັດທະນາ ດາລາລອຍ, ຫົວໜ້າສຳນັກງານຄະນະກຳມະການຄຸ້ມຄອງຫຼັກຊັບ ຍັງໄດ້ເປັນກຽດເຂົ້າຮ່ວມ ແລະ ກ່າວສະແດງຄວາມຊົມເຊີຍເປັນຢ່າງຍິ່ງທີ່ ຕະຫຼາດຫຼັກຊັບລາວ, ຄະນະເສດຖະສາດ ແລະ ບໍລິຫານທຸລະກິດ ຂອງມະຫາວິທະຍາໄລແຫ່ງຊາດລາວ ແລະ ບໍລິສັດ ຫຼັກຊັບເອພີເອັມລາວ ຈຳກັດ ໄດ້ຮ່ວມມືກັນຈັດເຝິກອົບຮົມຫຼັກສູດ Program – La.PIB I ເນື່ອງຈາກເປັນການສົ່ງເສີມຄວາມຮູ້ ແລະ ພັດທະນາບຸກຄະລາກອນ ກໍຄື ເປັນການເພີ່ມສັກກະຍາພາບໃນການແຂ່ງຂັນກັບປະເທດອື່ນ ແລະ ຈະເຮັດໃຫ້ຕະຫຼາດເງິນຕະຫຼາດທຶນເຕີບໂຕຢ່າງກ້າວກະໂດດຫຼາຍຍິ່ງຂື້ນ. ບໍ່ພຽງແຕ່ເທົ່ານັ້ນ, ພິທີເປີດໃນຄັ້ງນີ້ ຍັງໄດ້ຮັບກຽດເຂົ້າຮ່ວມງານໂດຍທ່ານ ແທ ຈູແຊ ຮອງປະທານຄະນະ, ຫົວໜ້າຝ່າຍດຳເນີນງານ ຕະຫຼາດຫຼັກຊັບລາວ, ທ່ານ ຮສ. ສົມຈິດ ສຸກສະຫວັດ, ຄະນະບໍດີຄະນະເສດຖະສາດ ແລະ ບໍລິຫານທຸລະກິດ, ທ່ານ ຮສ. ດຣ. ພູເພັດ ກ້ຽວພິລາວົງ, ຮອງຄະນະບໍດີຄະນະເສດຖະສາດ ແລະ ບໍລິຫານທຸລະກິດ, ທ່ານ ສົມພົບ ສັກພັນພະນົມ, ຫົວໜ້າໃຫຍ່ຜູ້ບໍລິຫານ ບໍລິສັດ ຫຼັກຊັບເອພີເອັມລາວ ຈຳກັດ, ທ່ານ ນາງ. ສຸດາ ປິຕະວັນ ຜູ້ອຳນວຍການ ຝ່າຍບໍລິຫານ ບໍລິສັດ ຫຼັກຊັບເອພີເອັມລາວ ຈຳກັດ ແລະ ພະນັກງານວິຊາການທີ່ກ່ຽວຂ້ອງຈຳນວນໜຶ່ງ ພ້ອມດ້ວຍບັນດາຜູ້ເຂົ້າຮ່ວມເຝິກອົບຮົມ ຈຳນວນ 60 ກວ່າຄົນ. ຫຼັກສູດ Program – La.PIB I ເປັນຫຼັກສູດການເຝິກອົບຮົມທີ່ມີເນື້ອໃນຫຼັກກ່ຽວກັບ ການໃຫ້ຄວາມຮູ້ ທາງດ້ານບັນຊີ, ການວິເຄາະເອກະສານທາງການເງິນ ລວມໄປເຖິງຄວາມຮູ້ທາງການເງິນ ທີ່ເປັນປະໂຫຍດໃຫ້ແກ່ຜູ້ບໍລິຫານ,ນັກລົງທຶນ ແລະ ຜູ້ທີ່ຕ້ອງການປະກອບອາຊີບທາງດ້ານຫຼັກຊັບ ໃນຕະຫຼາດທຶນ ເຊິ່ງໄດ້ເລີ່ມເປີດຮຽນນັບຕັ້ງແຕ່ວັນທີ 26 ເມສາ 2014 ທີ່ຜ່ານມາ ຈົນເຖິງ ວັນທີ 1 ມິຖຸນາ 2014. ໃນລະຫວ່າງການເຝິກອົບຮົມ, ບັນດາຜູ້ເຂົ້າຮ່ວມຍັງຈະໄດ້ມີໂອກາດໄປທັດສະນະສຶກສາ ເພື່ອຢ້ຽມຊົມການດຳເນີນງານໂຕຈິງຂອງຕະຫຼາດຫຼັກຊັບໄທ, ບັນດາບໍລິສັດທີ່ປຶກສາທາງການເງິນ ແລະ ບັນດາບໍລິສັດຫຼັກຊັບ ທີ່ມີຊື່ສຽງໃນປະເທດໄທອີກດ້ວຍ. ສຳລັບທ່ານໃດທີ່ພາດໂອກາດໃນຄັ້ງນີ້, ສາມາດເຂົ້າຮ່ວມການເຝິກອົບຮົມນຳພວກເຮົາໄດ້ໃນໂອກາດຕໍ່ໄປ ເນື່ອງຈາກວ່າ ທາງຕະຫຼາດຫຼັກຊັບລາວ ຍັງຈະຈັດໃຫ້ມີການເຝິກອົບຮົມທີ່ມີຄຸນະພາບ ໃນອະນາຄົດທີ່ໃກ້ຈະມາຮອດນີ້ຢ່າງແນ່ນອນ.